**Maria Moen Nohr** (født 9. november 1989 i Bodø) er en norsk mezzosopran og operasanger fra Kjerringøy. Hun har portrettert hovedroller som Maria von Trapp ved Hålogaland Teater, Olga i Eugen Onegin ved Operaen i Kristiansund og Arktisk Filharmoni, og Lucie i operaen Olav Engelbrektsson ved Opera Trøndelag. Hun er ansatt i Trondheim Symfoniorkesters profesjonelle vokalensemble, Trondheim vokalensemble, siden 2016. Hun er grunnlegger og medlem av Kjerringøy Bryggeopera, og har sammen med sopranen Sigrid Vetleseter Bøe og pianisten Hedda Hansen Berg startet ensemblet TriOpera.

Utdanning
---------

Maria Nohr vokste opp i en musikalsk familie, og utviklet tidlig en interesse for musikk og teater. Som 17-åring spilte hun en hovedrolle i Trygg Trafikks forestilling *Ett sekund*, som dro på skoleturné i Nordland. Da var hun elev på klassisk sang ved Bodø videregående skoles musikklinje hos Kristin Kostopoulos. Som 18-åring mottok hun Rikskonsertene og Arve Tellefsens Arvefølgeprisen. Hun gikk siden på klassisk sang ved Toneheim Folkehøgskole hos Njål Thorud.

Hun søkte seg videre til Institutt for musikk hvor hun studerte med professor Kåre Bjørkøy og avla bachelorgrads hovedinstrument-eksamen med toppkarakter.[] Da hun var student der, ble hun valgt ut til å delta under Oslo Operafestivals «Unge talenters konsert» i Den Norske Opera & Ballett i 2012, ledet av Elizabeth Norberg-Schulz. Siden tok hun mastergrad hovedinstrument-eksamen hos hovedlærer Elisabeth Meyer-Topsøe. Utover dette har hun hatt undervisning og masterclasser med Randi Stene, Kirsten Buhl Møller, Andreas Schmidt, John Lidal og Ann-Helen Moen.

Karriere
--------

Som solist har Maria Nohr gjestet flere norske operakompanier og teatre, som Hålogaland Teater, Operaen i Kristiansund, Opera Trøndelag, Oslo Operafestival, Arktisk Filharmonis Opera, Trondheim Symfoniorkesters Opera og Trondheim kammermusikkfestival.

Blant rollene hun har gjort er Maria Rainer i The Sound of Music, Olga i Eugen Onegin, Ragnhild i Ragnhilds Drøm, Lucie i Operaen Olav Engelbrektsson, 2. dame i Tryllefløyten og Kate Pinkerton i Madama Butterfly. Hun medvirket i urfremføringen av Trygve Brøske og Marianne Meløys opera *KRENKET - Vern barnet*. Med orkestere har hun vært solist på Händels Messias, Pergolesis Stabat Mater og Mozarts Kroningsmesse og Requiem.

Hun har siden 2010 vært ett av de grunnleggende medlemmene av Kjerringøy Bryggeopera, og har startet ensemblet TriOpera sammen med pianist Hedda Hansen Berg og sopran Sigrid Vetleseter Bøe.

Hun er til daglig ansatt som fast medlem av Trondheim Vokalensemble, som er Trondheim Symfoniorkesters ensemble av profesjonelle sangere.

Referanser
----------

1. ↑  «Maria Nohr |HT - Hålogaland Teater». *halogalandteater.no*. Besøkt 24. desember 2019.
2. ↑  «Trondheim Vokalensemble». *Trondheim Symfoniorkester* **(norsk)**. Arkivert fra originalen 24. desember 2019. Besøkt 24. desember 2019.
3. ↑  «Kjerringøy Bryggeopera». *www.facebook.com*. Besøkt 24. desember 2019.
4. ↑  «triOpera». *www.facebook.com*. Besøkt 24. desember 2019.
5. ↑  «Arvefølgeprisen». *www.an.no* **(norsk)**. 4. april 2008. Besøkt 24. desember 2019.
6. ↑  «Unge operatalenter». *Opera til folket*. Arkivert fra originalen 24. desember 2019. Besøkt 24. desember 2019.
7. ↑  «Klassisk sang - Bachelorprogram utøvende musikk - NTNU». *www.ntnu.no*. Besøkt 24. desember 2019.

Eksterne lenker
---------------

* Maria Nohr på Facebook
* Trondheim Vokalensemble Arkivert 24. desember 2019 hos Wayback Machine.
* Kjerringøy Bryggeopera på Facebook
* TriOpera på Facebook